Opvolg nuus:- Solidariteit vs Sasol | SAUK.co.za - Nuus.info
Geen ooreenkoms kon vandag tussen Solidariteit en Sasol by die KVBA (Kommissie vir Versoening, Bemiddeling en Arbitrasie) bereik word nie. Volgens dr. Dirk Hermann, bestuurshoof van Solidariteit, is die bemiddeling uitgestel om meer duidelikheid oor die bewoording van die finale mynbouhandves te kry.
Intussen sit Solidariteit sy staking voort. Volgens Sasol se nuutste verslae is die agterstand met sy instandhoudingsprojek reeds sowat 96 uur.
Solidariteit het ook besluit om die staking na ʼn dag van protes uit te brei waarby al 180 000 lede betrokke is. Die hooggeregshof het verlede week ʼn besluit van Nedlac, wat Solidariteit se aansoek vir ʼn wettige staking namens al sy lede in solidariteit met die Sasol-werkers afgekeur het, omgekeer. Solidariteit gaan nou weer eerskomende Vrydag voor Nedlac verskyn.
Die KVBA het ingevolge artikel 150 van die Wet op Arbeidsverhoudinge by die dispuut betrokke geraak.
Volgens Hermann is dit nie net in belang van Sasol nie, maar ook in belang van Suid-Afrika om die dispuut om te los. “Suid-Afrika mag nie tevrede wees met eenvoudige oplossings soos absolute rasse-uitsluiting vir komplekse probleme nie,” het Hermann gesê.
Die finale mynbouhandves dien nou voor die kabinet vir goedkeuring. Volgens die handves moet alle werkers, ongeag ras, deel wees van personeelaandeleskemas. Sasol besit steenkoolmyne en moet dus aan die mynbouhandves voldoen. “Onderhandelinge oor die mynbouhandves het jare geduur en die sakegemeenskap, die regering, vakbonde en plaaslike gemeenskappe was daarby betrokke.
Sasol wil deur sy Khanyisa-skema die ooreenkoms wat tussen die partye bereik is, verbreek. Die uitgangspunt tydens die handvesonderhandelinge was dat werkers werkers is en nie op grond van ras verdeel moet word nie.
Sasol is besig om nou die teenoorgestelde te doen en dit gaan groot rassespanning en verdeling veroorsaak,” het Hermann gewaarsku.
Gewapende rooftogte geskied met behulp van werkers in die sekuriteitsektor »